Številka: 0103-488/2014/2

Datum: 18.8.2014

Zadeva: Število obrokov vračila preveč izplačanih plač

Spoštovani,

prejeli smo vaš dopis, v katerem navajate, da ste z javnim uslužbencem avgusta 2013 sklenili dogovor o obročnem vračilu preveč izplačanih plač, in sicer ste se dogovorili za obdobje vračila 48 mesecev. Zanima vas, ali je potrebno skleniti nov dogovor, v katerem bo obdobje vračila zmanjšano na 24 mesecev.

Določba drugega odstavka 6. člena novele Zakona o sistemu plač v javnem sektorju (Uradni list RS, št. 50/14 – ZSPJS-S) določa, da se javnim uslužbencem in funkcionarjem, ki v skladu s predpisi, veljavnimi do uveljavitve tega zakona, ob uveljavitvi tega zakona preveč izplačanega zneska plače še niso vrnili v celoti, znesek dolga, ki še ni vrnjen in presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju s tretjim odstavkom 3. člena zakona oziroma presega dvakratnik zakonito določene osnovne plače javnega uslužbenca oziroma funkcionarja za polni delovni čas pred mesecem, ko se mu je plača začela izplačevati v skladu z zakonom, na podlagi tega zakona odpusti.

Novela zakona posega v že zaključene postopke po prejšnjih predpisih na način, da v primerih obročnega vračila določa zakoniti odpust dolga za tisti znesek, ki še ni vrnjen in presega višino zneska za obdobje zadnjih desetih mesecev pred prenehanjem izplačevanja plače v nasprotju s predpisi oziroma ki presega dvakratnik zakonito določene osnovne plače javnega uslužbenca. Novela s posegom v višino zneska, ki je predmet vračila, zagotovi enako obravnavo javnih uslužbencev, ki vračajo preveč izplačane plače po prejšnjih predpisih in tistih, ki bodo preveč izplačane plače vračali po noveli ZSPJS-S. Izhajajoč iz načela enake obravnave, je potrebno upoštevati tudi določbo petega odstavka 3. a člena novele ZSPJS-S, ki določa, da v primeru obročnega odplačevanja obdobje vračila ne sme biti daljše od 24 mesecev, kar v konkretnem primeru pomeni, da je potrebno tudi obdobje vračila, kot je bilo dogovorjeno po prejšnjih predpisih, uskladiti z novelo ZSPJS-S.

S spoštovanjem,

 **Mojca RAMŠAK PEŠEC**

 **GENERALNA DIREKTORICA**

Poslano:

* naslov